KOMISIJAS ĪSTENOŠANAS REGULA (ES) 2022/1365

(2022. gada 4. augusts),

ar ko attiecībā uz jaunā pārtikas produkta Schizochytrium sp. eļļas, kas bagāta ar DHA un EPA, lietošanas nosacījumiem groza Īstenošanas regulu (ES) 2017/2470

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2015/2283 (2015. gada 25. novembris) par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,

tā kā:

(1) Regula (ES) 2015/2283 paredz, ka Savienībā tirgū drīkst laist tikai tādus jaunos pārtikas produktus, kas ir atļauti un iekļauti jauno pārtikas produktu Savienības sarakstā.

(2) Saskaņā ar Regulas (ES) 2015/2283 8. pantu tika pieņemta Komisijas Īstenošanas regula (ES) 2017/2470 (2), ar ko izveido jauno pārtikas produktu Savienības sarakstu.

(3) Īstenošanas regulas (ES) 2017/2470 pielikumā ietvertajā Savienības sarakstā Schizochytrium sp. eļļa, kas bagāta ar DHA un EPA, iekļauta kā atļauts jaunais pārtikas produkts.

(4) Atbilstīgi Eiropas Parlamenta un Padomes Regulas (EK) Nr. 258/97 (3) 4. panta 2. punktam Schizochytrium sp. eļļu, kas bagāta ar DHA un EPA, ir atļauts laist tirgū kā jaunu pārtikas produktu, kas izmantojams dažādos pārtikas produktos.

(5) Ar Komisijas Īstenošanas lēmumu (ES) 2015/546 (4) tika grozīti Schizochytrium sp. eļļas, kas bagāta ar DHA un EPA, lietošanas nosacījumi. Konkrētāk, ar DHA un EPA bagātas Schizochytrium sp. eļļas lietošana ir paplašināta, attiecinot to uz papildu pārtikas produktiem, proti, uztura bagātinātājiem, kas atbilst definīcijai Eiropas Parlamenta un Padomes Direktīvā 2002/46/EK (5).

(6) 2021. gada 8. decembrī uzņēmums DSM Nutritional Products (“pieteikuma iesniedzējs”) saskaņā ar Regulas (ES) 2015/2283 10. panta 1. punktu iesniedza Komisijai pieteikumu, kurā lūgts grozīt jaunā pārtikas produkta Schizochytrium sp. eļļas, kas bagāta ar DHA un EPA, lietošanas nosacījumus. Pieteikuma iesniedzējs lūdza paplašināt ar DHA un EPA bagātas Schizochytrium sp. eļļas lietojumu, attiecinot to uz visām lietotāju grupām paredzētiem zivju produktu analogiem un gaļas produktu analogiem ar lietošanas līmeni attiecīgi 300 mg uz 100 g un 300 mg uz 100 g.

(7) Komisija uzskata, ka prasītais Savienības saraksta atjauninājums nevar ietekmēt cilvēka veselību un ka nav nepieciešams, lai Eiropas Pārtikas nekaitīguma iestāde (“Iestāde”) saskaņā ar Regulas (ES) 2015/2283 10. panta 3. punktu veiktu drošuma izvērtējumu. Ar DHA un EPA bagātas Schizochytrium sp. eļļas devas, kas tiks uzņemtas prasītās lietojuma paplašināšanas rezultātā, kopā ar devām, kas tiks uzņemtas patlaban atļauto jaunā pārtikas produkta lietojumu rezultātā, ir salīdzināmas ar tām devām, kuras Iestāde ir novērtējusi (6) kā drošas un kuras bija pamatā Komisijas Īstenošanas lēmumā (ES) 2015/546 atļautajai ar DHA un EPA bagātas Schizochytrium sp. eļļas lietojuma paplašināšanai. Tāpēc ir lietderīgi grozīt jaunā pārtikas produkta Schizochytrium sp. eļļas, kas bagāta ar DHA un EPA, lietošanas nosacījumus, atļaujot to lietot arī zivju produktu analogos un gaļas produktu analogos.

(8) Ar pieteikumā sniegto informāciju pietiek, lai konstatētu, ka jaunā pārtikas produkta lietošanas nosacījumu izmaiņas atbilst Regulas (ES) 2015/2283 12. panta nosacījumiem un ka tās būtu jāapstiprina.

(9) Tāpēc būtu attiecīgi jāgroza Īstenošanas regulas (ES) 2017/2470 pielikums.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Īstenošanas regulas (ES) 2017/2470 pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 4. augustā Komisijas vārdā – priekšsēdētāja Ursula VON DER LEYEN

(1) OV L 327, 11.12.2015., 1. lpp.

(2) Komisijas Īstenošanas regula (ES) 2017/2470 (2017. gada 20. decembris), ar ko saskaņā ar Eiropas Parlamenta un Padomes Regulu (ES) 2015/2283 [par jauniem pārtikas produktiem] izveido jauno pārtikas produktu Savienības sarakstu (OV L 351, 30.12.2017., 72. lpp.).

(3) Eiropas Parlamenta un Padomes Regula (EK) Nr. 258/97 (1997. gada 27. janvāris), kas attiecas uz jauniem pārtikas produktiem un jaunām pārtikas produktu sastāvdaļām (OV L 43, 14.2.1997., 1. lpp.).

(4) Komisijas Īstenošanas lēmums (ES) 2015/546 (2015. gada 31. marts), ar ko atļauj plašāk izmantot no mikroaļģēm Schizochytrium sp. iegūtu augsta DHA un EPA satura eļļu kā jaunu pārtikas produktu sastāvdaļu atbilstīgi Eiropas Parlamenta un Padomes Regulai (EK) Nr. 258/97 (OV L 90, 2.4.2015., 11. lpp.).

(5) Eiropas Parlamenta un Padomes Direktīva 2002/46/EK (2002. gada 10. jūnijs) par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).

(6) Scientific Opinion on the extension of use for DHA and EPA-rich algal oil from Schizochytrium sp. as a Novel Food ingredient (EFSA Journal 2014;12(10):3843).